**Forandringer kom til at præge generalforsamling**

**Årets generalforsamling i DJBFA kan måske bedst karakteriseres med et enkelt ord: Forandring. En livlig debat vendte emner om både foreningens fremtid, deltagerbetaling på dele af foreningens medlemstilbud, kunstens stilling i samfundet, styrket samarbejde med de to øvrige komponistforeninger og hvordan det fælles rettighedsselskab Koda fordeler rettighedspengene til sine komponister og sangskrivere.**

Op imod 130 medlemmer krydsede klinger om de politiske emner, da DJBFA inviterede til årets generalforsamling med tilhørende udsigt til foråret i Frederiksberg Have, middag og lysekroner.

Mange gav udtryk for, at der i år var tale om særligt vigtige debatter, og at foreningen befinder sig i en brydningstid. Det prægede også debatten, der til tider fik både tone af fyrre års stolthed, personlige fortællinger og en vis tristesse og frustration fra både medlemmer og bestyrelse.  
  
Bestyrelsen havde allerede på forhånd lagt op til at ville vende vigtige emner. Men først blev der sendt gode tanker tilbage til efterårets jubilæumsfest med en film fra aftenen. Og med et minuts stilhed også tanker til fem gode kolleger, der er gået bort i løbet af det seneste år.

**Formandens og bestyrelsens beretning, samt regnskab 2013**  
  
Politisk blev der også bundet sløjfe om årets begivenheder.   
DJBFAs formand, Susi Hyldgaard, startede i sin mundlige beretning med at pege på tre indsatsområder, som bestyrelsen har prioriteret særlig højt det seneste år:  
  
Der er arbejdet intensivt med i Komponisternes Tænketank, der siden har ført til et nyt projekt. Dette projekt finde nye muligheder for afsætningssteder og samarbejder, der kan skabe ny værdi for komponister og sangskrivere. Projekt resulterer i, at der nu ansættes tre projektmedarbejdere, der skal sikre konkrete resultater. De tre medarbejdere er ansat for et år.  
  
Det andet omdrejningspunkt har været at styrke selve foreningen, forklarede Susi Hyldgaard.   
  
- DJBFA skal tilbyde redskaber, der inspirerer til, at I skaber ny fed musik. Derfor er der i dag mange flere tilbud, end for et par år siden. A-ophold der er målrettet til at inspirere på et højt niveau, master-classes, mentorordninger, mulighed for at opsøge inspirationen præcis dér, hvor den er allermest spændende. Hele ideen er, at vores forening er målrettet den professionelle del af dansk musikliv!  
Som det tredje omdrejningspunkt i bestyrelsens fokus, pegede Susi Hyldgaard på, at DJBFA skal være stedet, hvor vi samler den vigtige viden om forholdene for de professionelle komponister og sangskrivere. Dér hvor politikerne kan få den professionelle sparring og rådgivning. Dér hvor der udvikles gode løsninger.   
  
- Vi varetager komponisternes og sangskrivernes interesser … og vi vil gøre det på en måde, så vi hele tiden opleves som den seriøse samarbejdspartner, lød det fra formanden.   
- Alle de her tre ting kan man beskrive med få ord: Vi har sat os som mål, at vi arbejder professionelt med at skabe de bedste forhold for os … og for musikken. Og det arbejde håber vi naturligvis, at vi får jeres opbakning til at fortsætte med!  
  
**Foreningen vil opleve forandringer**  
  
Efter fremlæggelse af årets regnskab, der blev godkendt af generalforsamlingen uden kritiske kommentarer, tog Susi Hyldgaard hul på at beskrive foreningens visioner for det kommende års arbejde, og her blev omdrejningspunktet, at foreningen vil opleve forandringer.

Suppleret af foreningens næstformand, Maj-Britt Kramer, fortalte Susi Hyldgaard, at DJBFA må indstille sig på en fremtid, hvor de økonomiske midler til foreningen ændres.

DJBFA får en væsentlig del af sin økonomi via de Nationale Midler fra Koda. De Nationale Midler skal bruges, så de medvirker til, at der skabes ny musik.   
Men et nyt EU direktiv ændrer både, hvordan Koda arbejder, og betyder også, at de Nationale Midler skal tænkes anderledes.   
Det bliver ikke fremover foreningerne, der beslutter, hvor mange nationale midler foreningerne skal råde over. Det bliver Kodas generalforsamling, der hvert år tager denne beslutning.   
Kodas medlemmer skal også kunne søge en række af de tilbud, som er baseret på de nationale midler, forklarede både Susi Hyldgaard og Maj-Britt Kramer, og understregede, at det er en konsekvens af EU direktivet for de kollektive rettighedsselskaber.

- DJBFA er også i fremtiden fællesskab, mødested og netværk for de professionelle sangskrivere og komponister. Altså kernen i musiklivet! Foreningen er det fællesskab, som varetager vores interesser i forhold til for eksempel politikere på Christiansborg. Og foreningen vil også fortsat have en lang række rigtig vigtige tilbud: Mentorordning, rådgivning, adgang til eksklusiv viden. Men vi skal indstille os på, at foreningen i fremtiden ikke har penge på samme måde som tidligere, og at vi frem for alt bliver flere om at dele de penge, der er, lød det fra foreningens næstformand

Susi Hyldgaard forklarede baggrunden for, at Koda har ændret sin fordelingsplan for, hvordan man fordeler indtægter til rettighedshaverne: Forandringen kommer udefra og skyldes EU direktivet om kollektiv forvaltning

- Den nuværende fordelingsplan havde udviklet sig til at blive et jungleagtigt træ, som var svært at gennemskue. Fremover bliver der tale om en mere gennemskuelig fordelingsplan, hvis principper er reviderede, så de er i overensstemmelse med direktivet og så det både er muligt overordnet at kommunikere principperne ud og fordelingsplanen er i overensstemmelse med principperne, sagde Susi Hyldgaard.

De nye generelle uddelingsprincipper i fordelingsplanen er, at man afregner inden for samme område, som pengene er kommet ind. Og at omkostninger også afregnes i det område, de hører til.  
  
Susi Hyldgaard understregede, at den nye fordelingsplan stadig vil indeholde masser af kulturpolitiske hensyn, der f.eks fremmer nyskreven musik (uropførelselspuljen). Der indarbejdes også et hensyn om fokus på musikalsk diversitet ved f.eks at afsætte ekstra penge af til musik, afspillet på DAB området. Og endelig tages der et kulturpolitisk hensyn i den nye fordelingsplan i forhold til en vurdering af en arbejdsindsats bag et værk.  
- Samlet betyder det, at nogle medlemmer vil få fremgang økonomisk, andre vil ingenting mærke og nogen vil gå tilbage, sagde Susi Hyldgaard, og fortalte samtidig, at man har lavet en overgangsordning over 3-5 år til den nye fordelingsplan for at undgå for store økonomiske ændringer.  
  
- Afregningen ændrer sig for alle, men ingen vil få den fulde den fulde ændring med det samme. Fire ud af hver fem Koda medlemmer vil, når ændringerne er fuldt indarbejdet, opleve en ændring i deres afregning på under +/- 1.000 kr. om året. Og blandt medlemmer med en årlig afregning på over 4.000 kr. vil knap halvdelen opleve en ændring på under +/- 10 procent, sagde Susi Hyldgaard.  
  
I den efterfølgende debat undrede mange sig over, hvorfor ændringerne overhovedet er nødvendige. Og flere kritiserede, at det lød som om, at den nye fordelingsplan ikke tager nok hensyn til at sikre bredde i dansk musikliv. Flere gav udtryk for, at det igen er de svageste, der må bære negative økonomiske ændringer, mens de komponister der i forvejen tjener mest, får flere penge. Især at der forsvinder penge til afregning fra live optræden, fandt flere som en negativ udvikling.  
  
Flere bestyrelsesmedlemmer forsvarede omvendt, at fordelingsplanen er nødt til at afspejle den virkelige verden, og henviste til, at flere af de kolleger, der står for den store indtjening til Koda, fordi deres musik er meget brugt, enten allerede har, eller overvejer at flytte deres repertoire væk fra Koda - fordi de er trætte af, at de både skal afgive 10 % via de nationale midler til fællesskabet af kulturpolitiske hensyn og desuden yderligere aflevere noget af deres indtægt via fordelingsplanen. De vil have transparens, ligesom direktivet foreskriver det.

- Vi har alle fordel af, at vi også i fremtiden kan tiltrække de af vores kolleger, der har succes med at afsætte musikken. Ellers skaber vi en negativ spiral, hvor kolleger med succes forsvinder. Så bliver administrationen dyrere for os andre, og Koda har sværere ved at lave gode aftaler for afregning af musikken. I den sidste ende risikerer vi hele Kodas fremtid. , lød det blandt andet fra fortalerne for at skabe et gennemsigtigt system, hvor fordelingsprincipperne er logiske og virker rimelige.

Flere medlemmer udtrykte frygt for, at det rytmiske område har taget for stort hensyn til det klassiske område. Sådan at de klassiske komponister ikke oplever at miste penge på samme måde som for eksempel medlemmerne i DJBFA. Hertil svarede Susi Hyldgaard, at også klassiske komponister må indstille sig på en anden fordelingsplan, og at man også som klassisk komponist kan miste penge. Og at det er forkert at opretholde gamle fronter mellem musikgenrerne.   
  
- Vi har kæmpet en hård kamp for at sikre, at vi også i fremtiden kan afsætte nationale midler til kulturpolitiske aktiviteter og støtte at der skabes ny musik. Men i selve fordelingsplanen må vi så også acceptere, at den i højere grad sender pengene hen, hvor de er tjent. Selvom vi stadig har indarbejdet kulturpolitiske hensyn i fordelingsplanen, svarede foreningens formand.   
  
- Jeg kan garantere, at vi har forhandlet og talt jeres sag. Men jeg er også parat til kompromisser, hvis det kan sikre, at vi så har en god forretning i Koda i fremtiden. Til gavn for os alle. Og jeg synes da også, at det er super ærgerligt og trist, at der bliver færre penge til for eksempel liveoptræden, det var vi meget bekymrede over i fordelingsplansudvalget- det er bare vigtigt at forstå at der, selv om vi har revideret planen, stadig foregår en del omfordeling som tilgodeser området, den er bare mindre massiv, og nemmere at forklare lød det fra Susi Hyldgaard

*Beslutning:*

Generalforsamlingen vedtog regnskab og tog på baggrund af debat og bestyrelsens kommentarer formandens og bestyrelsens beretning til efterretning. Enkelte i salen tilføjede dog, at de så ville deltage i Kodas generalforsamling, hvor fordelingsplanen også er til debat.

**Visioner 2014 fra bestyrelsen, budget 2014**

Anders Blichfeldt, der senere var på valg til den nye bestyrelse, fortalte uddybende om foreningens projekt født af Komponisternes Tænketank. Et målrettet arbejde der skal finde nye indtægtsmuligheder for landets komponister og sangskrivere. Der er netop ansat tre projektmedarbejdere for det kommende år. De tre medarbejdere skal både opsøge nye forretningsmuligheder, skabe nye netværk og også tilbyde coachstøtte til medlemmer. De tre projektmedarbejdere starter den 1. maj.

- Projektet skal være med til at sikre at forbruget af dansk komponeret musik aldrig har været større. Projekter skal blive til noget, og også gerne blive solgt. En stor del af opgaven i projektet er at finde de virksomheder, der går og venter på at få et samarbejde med det der superfede folkband eller det vildeste jazzorkester. De virksomheder ved det bare ikke end. Det skal projektet være med til at tydeliggøre. Og vi glæder os til aha-oplevelser på stribe og til at kunne sige: ”Det var da lige godt satans, at det ka lade sig gøre”. Vi tror på det. Og hvis det ikke dur, så stopper projektet.

Jens Lysdal fortalte om DJBFAs forestående flytning til et nyt hus i Nordhavn sammen med de øvrige komponistforeninger, musikforlæggere og Koda. DJBFA deler kontorer med komponistforeningen DKF, men ser frem til øget samarbejde med alle beboerne på den nye adresse.

Turid Christensen fortalte om den seneste uddelingspolitik i forbindelse med foreningens arbejdslegater. Det er et legatudvalg med to menige medlemmer og et bestyrelsesmedlem, der udskiftes hvert år, og der bestemmer suverænt, hvordan man fordeler pengene. Men bestyrelsen har signaleret, at man synes, at et legat gerne må have en størrelse, så det giver reel mulighed for at arbejde. Legatudvalget har sidste gang derfor valgt at sløjfe de mindste uddelinger, ligesom der kun blev uddelt to store projektlegater. Turid Christensen henledte herefter opmærksomheden på, at EU-direktivet om få år vil betyde, at Koda-medlemmer også kan søge foreningens arbejdslegater. Og at derfor formentlig vil være en rigtig model, at man i højere grad vurderer og prioriterer ansøgningerne med en reel faglig vurdering.

- Det skal vi måske slet ikke være så kede af. For dér står vi i foreningen jo fortsat stærkest som de professionelle komponister og sangskrivere, mente Turid Christensen.  
  
Bestyrelsesmedlemmerne Søren Krogh og Sidse Holte fortalte om DJBFAs nye medlemstilbud, som er kommet på hylderne i foreningen, og fokuserede på dels den nye innovationspulje og på foreningens særlige A-ophold, hvor der er væsentlig flere tilbud i år.   
  
På baggrund af bestyrelsens oplæg til visioner, blev de fremmødte inviteret til at kommentere den politiske linje.  
  
Flere udtrykte, at de ikke synes om, at legatudvalget ikke uddeler arbejdslegater ligeså bredt som tidligere. Hertil svarede bestyrelsen, at man nok er nødt til at se i øjnene, at arbejdslegaterne ender med at skulle uddeles på en helt anden måde på grund af EU-direktivet. Men at dette års legatudvalg har mulighed for at vælge en anden strategi end sidste års udvalg.

Et forslag om at ”udstille” en mønsteransøgning til arbejdslegat fik rosende anbefalinger, og bestyrelsen lovede, at man vil synliggøre, hvordan man bedst kan ansøge foreningens puljer og legater.  
Der var både nysgerrige spørgsmål og ros til projektet, der skal finde nye indtægter. Og der var forslag om at lave kurser, der kan hjælpe til at man bedre kan håndtere sin forretning.

Bestyrelsens visioner blev på baggrund af debat og kommentarer taget til efterretning.  
  
Foreningens økonomiansvarlige, Trine Larsen, fremlagde forslag til budget, der ligeledes blev taget til efterretning uden ændringer. Dog var der enkelte, der spurgte til honorarer i forbindelse med bestyrelsesarbejdet og til foreningens gruppelivsordning.

**Forslag fra bestyrelse og medlemmer**

Herefter behandlede generalforsamlingen tre indkomne forslag.

*Forslag A:* Forslag om brugerbetaling.

Bestyrelsen havde stillet forslag om at indføre brugerbetaling på foreningens arbejdsophold, dog undtaget ophold på Bornholm, Samsø, Lille Skiveren og i lejligheden i København.  
Der var en længere debat af behovet for at indføre deltagerbetaling. I argumentationen for at indføre en beskeden medlemsbetaling, havde DJBFAs bestyrelse blandt andet peget på, at det er for dyrt, når en del melder afbud så sent, at pladsen på A-opholdet ender med at stå tom.   
Flere fremførte dog modstand imod, at indføre medlemsbetaling på foreningens tilbud i New York, Berlin, Paris, Spanien og Grækenland. Denne del af forslaget blev herefter trukket, således at generalforsamling har på den baggrund kunne beslutte følgende:

*Beslutning:*   
  
Fra januar 2015 betales et deltagergebyr på 1000 kroner for at deltage i A-ophold. Er A-opholdet særlig dyrt, med en udgift på mere end 15.000 kr. pr. deltager, bliver deltagergebyret på 2000 kroner. I første omgang indføres medlemsbetalingen for A-ophold som et forsøg.

*Forslag B:* Forslag om ny Crossoverpulje.

Forslaget blev fremlagt og motiveret af forslagsstiller Tania Viit. Bestyrelsens Søren Krogh svarede, at innovationspuljen og projektlegatet faktisk opfylder dette ønske. Og at en ny pulje altid vil indebære at det skal tages penge fra et andet sted. Bestyrelsens anbefaling var derfor, at afvente og ser om der reelt er et behov.

*Beslutning:* Forslaget trukket, idet bestyrelsen i øvrigt er positiv for ideen om fokus på crossover-ideen

*Forslag C:* Flydende bladredaktion.

Forslaget blev fremlagt og motiveret af forslagsstiller Søren Siegumfeldt, der blandt andet forklarede, at man fx kunne oprette fire medlems-redaktionelle redaktioner, der hver laver et nummer årligt. Bestyrelsesmedlem Morten Alfred Høirup svarede, at bestyrelsen gerne vil forsøge at indarbejde ideen om mere specielt og målrettet fagstof i bladet. Enkelte kommenterede, at de også gerne ser en faglig udvikling i bladet, og at man måske bør overveje, om bladet fortsat skal udkomme i print eller overgå til internet-udgivelse. Det vil give mulighed for at indarbejde musikeksempler og videoklip, lød det blandt andet.

*Beslutning:* Forslaget trukket - med den tilføjelse, at bestyrelsen og redaktionen ser nærmere på, hvordan ideen kan indarbejdes i de nuværende rammer.

**Valg til bestyrelse og kritiske revisorer**

Til tre bestyrelsesposter opstillede: Anders Blichfeldt, Mark Solborg, Søren Krogh, Michael Castor Andersen, Mikael Elkjær og Jacob Svendsen.

Valgt blev: 63 Anders Blichfeldt, 53 Mark Solborg, 52 Søren Krogh, 46 Jacob Svendsen, 38 Mikael Elkjær, 12 Michael Castor Andersen.

Til to suppleantposter opstillede: Jesper Hansen, Olga Margieves, Jacob Svendsen, Michael Elkjær, Jakob Park.

Valgt blev: 49 Jesper Hansen, 44 Mikael Elkjær, 39 Jacob Svendsen, 29 Jacob Park, 7 Olga Margieves

Til posterne som foreningens kritiske revisorer opstillede: Leif Monnerup, Marie Louise Schmidt. Begge blev genvalgt.

Der var ikke indlæg under punktet ”eventuelt”.

Hæder:

Midt i en hektisk debateftermiddag blev Emil de Waal og Jacob Groth takket for deres indsats i bestyrelsen. De havde begge på forhånd meddelt, at de ikke ønskede genvalg. Til Jakob Groth, der har mere end ti års fagligt arbejde i foreningen bag sig, blev det en særlig afsked med musikalsk indslag af Jens Lysdal.